|  |  |
| --- | --- |
| **9. NAPIREND** | **Ügyiratszám:** BSZ/1029/2025. |

**ELŐTERJESZTÉS**

a Képviselő-testület **2025. szeptember 26-i nyilvános** ülésére

**Tárgy: Bursa Hungarica Felsőoktatási Önkormányzati Ösztöndíjrendszer 2026. évi fordulójához történő csatlakozás**

**Előterjesztő:** Biró Imre polgármester

**Előkészítette:** Dresselné Steiner Ibolya igazgatási ügyintéző

**Tisztelt Képviselő-testület!**

A Bursa Hungarica Felsőoktatási Önkormányzati Ösztöndíjrendszer Magyarország Kormánya által az esélyteremtés érdekében a hátrányos helyzetű, szociálisan rászoruló fiatalok számára a felsőoktatásban való részvétel támogatására alapított ösztöndíjrendszer 2026. évi pályázati fordulója kiírásra került.

Az önkormányzatok támogatóként csatlakozhatnak a Bursa Hungarica Ösztöndíjrendszerhez.

Az Ösztöndíjrendszer jogszabályi hátteréül *a felsőoktatásban részt vevő hallgatók juttatásáról és az általuk fizetendő egyes térítésekről szóló 51/2007. (III.26.) Kormányrendelet (a továbbiakban: Kormányrendelt), valamint a nemzeti felsőoktatásról szóló 2011. évi CCIV. tv.* szolgált.

A Bursa Hungarica Ösztöndíjrendszer többszintű támogatási rendszer, amelynek pénzügyi fedezeteként három forrás szolgál:

1. **A települési önkormányzatok által nyújtott támogatás:**

Az önkormányzat rendelkezik a legtöbb ismerettel, mely a rászorultság elbírálásához szükséges. Ennek megfelelően az évente kiírt Bursa Hungarica pályázat helyben kerül elbírálásra. A támogatás havi összegét pályázónként állapítja meg az önkormányzat.

1. **A vármegyei önkormányzatok által nyújtott támogatás:**

A vármegyei önkormányzat tetszőleges összeggel kiegészítheti a települési önkormányzat által támogatott pályázók számára megítélt, települési önkormányzati forrásból fedezendő ösztöndíj összegét.

1. **Intézményi támogatás:**

A Kulturális és Innovációs Minisztérium a települési (és a vármegyei) önkormányzat által megállapított támogatási összeget az önkormányzati támogatással megegyező mértékben – a Kormányrendelet 18. § (5) bek. szerinti a Minisztérium hivatalos honlapján évenként közzétett értékhatárig – kiegészíti. Az intézményi ösztöndíjrész egy főre eső maximuma a 2025. évi fordulóban 5.000 Ft/fő/hó volt.

Az önkormányzatok számára az ösztöndíjrendszerben való részvétel önkéntes, így a képviselő-testületnek minden évben döntenie kell arról, hogy csatlakozik-e a meghirdetett ösztöndíjpályázathoz vagy sem.

A Bursa Hungarica Ösztöndíjrendszerhez történő csatlakozáshoz az EPER-Bursa rendszerben a csatlakozási szándék rögzítése szükséges. A Csatlakozási nyilatkozat visszaküldése nem jelent anyagi kötelezettségvállalást, az önkormányzat a benyújtott pályázatok ismeretében dönt a támogatási összegek odaítéléséről. A pályázatok kiírását követően az önkormányzat a csatlakozási nyilatkozatot már nem vonhatja vissza.

**2025. szeptember 29-ig kell a csatlakozáshoz a települési önkormányzatoknak regisztrálni** a Bursa Hungarica Elektronikus Pályázatkezelési és Együttműködési Rendszerben (a továbbiakban: EPER-Bursa Rendszer).

**2025. október 3-ig** kell kiírniuk a települési önkormányzatoknak a pályázatokat.

**2025. november 4-ig** rögzíthetik a pályázók pályázatukat az EPER-Bursa Rendszerben, és a kinyomtatott pályázatokat az előírt mellékletekkel eddig az időpontig adhatják le az önkormányzatok hivatalában.

**2025. december 3-ig** a települési önkormányzat az EPER-Bursa rendszerben érkezteti, ellenőrzi, elbírálja a beérkezett pályázatokat, és bírálati döntését a rendszerben rögzíti.

**2025. december 4-ig** a települési önkormányzat a pályázatokat és az önkormányzat döntését tartalmazó listákat a kötelező mellékletekkel együtt eljuttatja a Támogatáskezelő részére.

A települési önkormányzat a pályázót értesíti az önkormányzat döntéséről és annak indokairól az EPER-Bursa rendszeren keresztül elektronikusan vagy postai úton.

A támogatások összesített adatainak nyilvánosságra hozása, a pályázó személyek beazonosíthatósága nélkül.

Az ösztöndíjpályázatra kizárólag **a települési önkormányzat területén állandó lakóhellyel rendelkezők részesülhetnek.**

**Az „A” típusú pályázatra** azok a hátrányos szociális helyzetű hallgatók jelentkezhetnek, akik felsőoktatási intézményben (felsőoktatási hallgatói jogviszony keretében) **teljes idejű (nappali munkarend)** alapfokozatot és szakképzettséget eredményező alapképzésben, mesterfokozatot és szakképzettséget eredményező mesterképzésben, osztatlan képzésben vagy felsőoktatási szakképzésben folytatják tanulmányaikat.

*Az ösztöndíjra pályázhatnak a 2025 szeptemberében felsőoktatási tanulmányaik utolsó évét megkezdő hallgatók is. Amennyiben az ösztöndíjas hallgatói jogviszonya 2026 őszén már nem áll fenn, úgy a 2026/2027. tanév első félévére eső ösztöndíj már nem kerül folyósításra.*

*Az ösztöndíjra pályázatot nyújthatnak be azok a hallgatók is, akiknek a hallgatói jogviszonya a felsőoktatási intézményben a pályázás időpontjában szünetel. Az ösztöndíj folyósításának feltétele, hogy a 2025/2026. tanév második félévére a beiratkozott hallgató aktív hallgatói jogviszonnyal rendelkezzen.*

**A „B” típusú pályázatra** azok pályázhatnak, akik

a) **a 2025/2026. tanévben utolsó éves, érettségi előtt álló középiskolások;**

**vagy**

b) felsőfokú végzettséggel nem rendelkező, felsőoktatási intézménybe még felvételt nem nyert érettségizettek;

és a **2026/2027. tanévtől kezdődően** felsőoktatási intézmény keretében **teljes idejű (nappali munkarend**) alapfokozatot és szakképzettséget eredményező alapképzésben, osztatlan képzésben vagy felsőoktatási szakképzésben kívánnak részt venni.

*A 2025. évi pályázatban az Önkormányzat 2 fő részére 40 ezer Ft/fő/hó támogatást állapított meg, 10 hónapos időtartamra.*

Fentiek értelmében kérem a Tisztelt Képviselő-testületet az előterjesztés megvitatására és a határozati javaslat elfogadására.

**HATÁROZATI JAVASLAT**

Balatonszepezd Község Önkormányzata Képviselő-testülete a 2026. évre csatlakozik a Bursa Hungarica Felsőoktatási Önkormányzati Ösztöndíjpályázathoz.

Felhatalmazza a polgármestert a csatlakozásról, valamint az elektronikus adatbázis használatáról szóló nyilatkozat aláírására és a pályázati kiírás közzétételére.

**Határidő:** 2025. szeptember 29.

**Felelős:** polgármester

Zánka, 2025. szeptember 4.

 **Biró Imre**

 polgármester